Gant  ar  c'helenn dre soubañ, kroget gantañ tregont vloaz 'zo e Bro-Ganada, ez eus ur respont mat d'hor pal : krouiñ un  divyezhegezh   abred  en un endro yezhoniel (hon hini) m'eo e verk kentañ an digempouez bras etre an div yezh. Implij  ar  brezhoneg hepken er skolioù betek  ar  CE zo e bal reishaat an digempouez-se.  Desket 'vez an danvezioù diazez hep implijout  ar  galleg (hep treiñ neuze),  ar  pezh a vefe diaesoc'h  evit   ar  vugale ha didalvoud. Paradoks  ar   soubidigezh   eo  : dont a reer da vezañ divyezhek dre an  unyezhegezh.  N'eo ket pennreolenn  ar   soubidigezh  kelenn  ar  yezh eviti-hec'h unan ; implijout anezhi evel benveg deskiñ e danvezioù liesseurt, ne lâran ket. Ne vez ket  desket  ur yezh gant ur bugel ma ne oar ket da betra e servij. Disheñvel 'vez e emzalc'h pa vez implijet  ar  yezh evel benveg da bakañ  anaoudegezhioù .  Ar merk all eus  ar  c'helenn dre soubañ a gas ur respont d'hor pal a zivyezhegezh  abred   eo  e stankter. Ma vez rebechet an diouer a efedusted e kelenn  ar  yezhoù estren pe eilyezhoù, ez  eo  peogwir e vez astennet  ar  c'helenn : nebeut a eurvezhioù e-pad 7 vloaz. Met na faziomp ket : pal  ar  c'helenn-se n'eo ket kas an dud da vezañ divyezhek ivez...